Ehdotus neuvoston asetukseksi (EY) Bosnialle ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta annetun asetuksen (EY) N:o 1628/96 muuttamisesta (98/C 100/09) KOM(98) 18 lopull. - 98/0023(CNS)

(Komission esittämä 23 päivänä tammikuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

neuvoston asetus (EY) N:o 1628/96 (1), sellaisena kuin se on muutettuna asetuksella (EY) N:o 2240/97 (2), koskee taloudellista kehittämistä, kansalaisyhteiskunnan palauttamista ja entisen Jugoslavian tasavaltojen välistä yhteistyötä sekä infrastruktuurien korjausta ja uudistamista samalla, kun edistetään poliittisia ja taloudellisia uudistuksia,

tämän asetuksen käsittämien maiden poikkeuksellisten olosuhteiden vuoksi komissiota on pyydetty ehdottamaan merkittäviä toimenpiteitä menettelytapojen yksinkertaistamiseksi ja asetuksen (EY) N:o 1628/96 mukaisten hankkeiden täytäntöönpanon nopeuttamiseksi, jotta Euroopan yhteisön avustus saadaan toimitetuksi tehokkaammin tälle alueelle,

asetuksen (EY) N:o 1628/96 11 artiklassa säädetään menojen täytäntöönpanosta Euroopan yhteisöjen yleiseen talousarvioon sovellettavan varainhoitoasetuksen mukaisesti,

asetuksen (EY) N:o 1628/96 9 artiklassa säädetään, että enintään 200 000 ecun palveluhankintasopimukset voidaan tehdä suoralla sopimusmenettelyllä, ja alueella vallitsevien olosuhteiden katsotaan antavan perusteet sille, että enintään 400 000 ecun teknistä avustusta ja etenkin teknistä tukea ja hankkeiden valvontaa koskevat sopimukset voidaan tehdä suoralla sopimusmenettelyllä,

varainhoitoasetuksen 116 artiklan mukaan rakennusurakka- ja hankintasopimukset voidaan tehdä maantieteellisesti tai muuten rajoitetulla tarjouskilpailulla tietyissä poikkeustilanteissa ja tietyin ehdoin; asetuksen käsittämissä maissa vallitsevan poikkeuksellisen vaikean tilanteen valossa rajoitetun tarjouskilpailun käytön ehdot täyttyvät,

monet infrastruktuurihankkeet ovat luonteeltaan hyvin paikallisia, mikä oikeuttaa käyttämään nopeuden ja tehokkuuden varmistamiseksi yhteen edunsaajamaahan rajattuja sopimuksentekomenettelyjä,

jos paikallisten markkinoiden erityisluonteen takia kyseistä menettelyä ei voida käyttää tai jos se ei johda sopimuksen tekoon, suoran sopimusmenettelyn käyttöä kansainvälisten urakoitsijoiden kanssa voidaan perustella,

pakolaisten paluuta helpottaviin hankkeisiin pitäisi voida käyttää rajoitettua tarjouskilpailumenettelyä viivästysten minimoimiseksi,

asetuksen (EY) N:o 1628/96 10 artiklassa säädetään, että yli kahden miljoonan ecun rahoituspäätöksiin tarvitaan 12 artiklassa tarkoitetun komitean hyväksyminen,

tämä määrä olisi nostettava viiteen miljoonaan ecuun menettelyn nopeuttamiseksi,

asetuksen (EY) N:o 1628/96 12 artiklan 3 kohdassa säädetään erityisistä säännöistä, jotka koskevat päätöksentekomenettelyä komitean kanssa,

tähän komiteaan sovellettavia menettelyjä pitäisi muuttaa menettelyjen tehostamiseksi, ja

komission pitäisi voida antaa avustusta kuntien tai alueellisten elinten ohjelmiin ja yhteistyöjärjestelyihin neuvoteltuaan asiasta keskushallinnon kanssa, jotta yhteisön apu voitaisiin toteuttaa joustavammin,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1628/96 seuraavasti:

a) Lisätään 9 artiklaan kohdat seuraavasti:

"Teknisen avun palveluhankintasopimukset, jotka koskevat enintään 400 000 ecun toimintoja, voidaan tehdä suoralla sopimusmenettelyllä erityisesti kun kyseessä on yhteisön avun valmistelu, valvonta tai arviointi.

Enintään kolmen miljoonan ecun rakennusurakka- ja hankintasopimukset voidaan tehdä menettelyillä, jotka on rajattu koskemaan yhtä tämän asetuksen mukaisista edunsaajamaista. Kun paikallisten markkinoiden erityisluonteen takia kyseistä menettelyä ei voida käyttää tai kun menettely ei johda sopimuksen tekoon, enintään kolmen miljoonan ecun rakennusurakka- ja hankintasopimukset voidaan poikkeustapauksissa tehdä suoralla sopimusmenettelyllä unionin jäsenvaltioista tai, poikkeuksellisesti, Phare-ohjelman edunsaajamaista olevien luonnollisten tai oikeushenkilöiden kanssa tässä artiklassa säädetyin ehdoin.

Pakolaisten paluun helpottamista koskevat yli kolmen miljoonan ecun ja enintään 10 miljoonan ecun rakennusurakka- ja hankintasopimukset on tehtävä käyttäen avointa tarjouskilpailua tai rajoitettua tarjouspyyntömenettelyä. Näihin sovelletaan 10 artiklan 1 ja 2 kohdassa säädettyjä menettelytapoja ja kynnysarvoja."

b) Korvataan 10 artiklan 1 kohta seuraavasti:

"1. Yli viiden miljoonan ecun rahoituspäätökset on tehtävä 12 artiklan 2 kohdassa säädettyä menettelyä noudattaen. Jäljempänä 12 artiklassa tarkoitetulle komitealle on ilmoitettava toimista, joita rahoitetaan alle viidellä miljoonalla eculla."

c) Lisätään 10 artiklaan 3 kohta seuraavasti::

"3. Komissio voi päättää avustuksen antamisesta 4 artiklassa tarkoitettuihin kuntien tai alueellisten elinten ohjelmiin ja yhteistyöjärjestelyihin neuvoteltuaan asiasta keskushallinnon kanssa. Tähän sovelletaan 10 artiklan 1 ja 2 kohdassa säädettyjä menettelytapoja ja kynnysarvoja."

d) Korvataan 12 artiklan 3 kohta seuraavasti:

"3. Komissio tekee päätöksiä, joita sovelletaan välittömästi. Jos nämä päätökset eivät kuitenkaan ole komitean lausunnon mukaisia, komissio ilmoittaa niistä neuvostolle. Tällaisessa tapauksessa komissio lykkää päättämiensä toimenpiteiden soveltamista kuudella viikolla.

Neuvosto voi määräenemmistöllä päättää asiassa toisin esnimmäisessä alakohdassa säädetyssä määräajassa."

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Sitä sovelletaan 31 päivään joulukuuta 1999 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL L 204, 14.8.1996, s. 1.

(2) EYVL L 307, 12.11.1997, s. 1.